Na temelju članka 59. Statuta Elektrotehničke i ekonomske škole, a u vezi sa člankom 34. Zakona o fiskalnoj odgovornosti (NN 111/18) i članka 7. Uredbe o sastavljanju i predaji Izjave o fiskalnoj odgovornosti i izvještaja o primjeni fiskalnih pravila (NN 95/19) Školski odbor Elektrotehničke i ekonomske škole Nova Gradiška donosi

**PRAVILNIK O OSTVARIVANJU I KORIŠTENJU VLASTITIH PRIHODA**

Članak 1.

Ovim Pravilnikom propisuju se mjerila i način korištenja vlastitih prihoda Elektrotehničke i ekonomske škole, Nova Gradiška (u daljnjem tekstu Škola), za koje ugovorom ili drugim aktom nije utvrđeno njihovo korištenje.

Odredbe ovog Pravilnika ne odnose se na sredstva državnog proračuna, grada, županije, namjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

Članak 2.

Vlastiti prihodi, u smislu odredbi Zakona o proračunu (NN 144/21) su prihodi koje Škola ostvaruje obavljanjem poslova na tržištu i u tržišnim uvjetima, koji se ne financiraju iz proračuna.

Članak 3.

Prihodi iz članka 2. ovog Pravilnika uplaćuju se u riznicu Brodsko-posavske županije.

Sukladno članku 4. Pravilnika o korištenju vlastitih prihoda proračunskih korisnika (Službeni vjesnik br.7/2012), Brodsko-posavska županija zadržava 30% ostvarenih vlastitih prihoda ako su prihodi ostvareni od davanja na korištenje (najma) dvorane i drugih prostora škole, opreme i sl.

Članak 4.

Elektrotehnička i ekonomska škola ostvaruje vlastite prihode od:

* davanja na korištenje prostora i opreme u školskim i drugim objektima (najam)
* od posredovanja u zapošljavanju učenika – učenički servis

**DAVANJE NA KORIŠTENJE PROSTORA I OPREME - NAJAM**

Članak 5.

Škola može dati na korištenje prostor i opremu pod uvjetom da se time ne ometa ostvarivanje redovitog nastavnog plana i programa.

Na temelju zahtjeva korisnika za korištenje prostora, a u skladu sa odlukom Školskog odbora i suglasnosti Upravnog odjela za obrazovanje, šport i kulturu BPŽ, Škola sa korisnikom sklapa ugovor o korištenju prostora kojeg potpisuje ravnatelj.

Ugovor o davanju na korištenje prostora obavezno sadrži:

* podatke o ugovornim strankama
* podatke o prostoru koji se daje na korištenje
* vrijeme trajanja korištenja
* iznos naknade za korištenje prostora
* način i rok plaćanja ugovorene naknade
* obveze korisnika
* otklanjanje eventualnih šteta
* odredbe o prestanku ugovora

Iznos naknade za korištenje prostora i opreme utvrđuje Školski odbor odlukom, s tim da ne može biti niža od iznosa utvrđenog Odlukom Županijske skupštine BPŽ o uvjetima i kriterijima za davanje i uzimanje na korištenje prostora i opreme u školskim i drugim objektima od 16. prosinca 2014.g. i Odlukom o izmjeni i dopuni Odluke o uvjetima i kriterijima za davanje i uzimanje na korištenje prostora i opreme u školskim i drugim objektima od 25. veljače 2015.g.

Članak 6.

Prostor se može koristiti:

* jednokratno
* privremeno na određeno vremensko razdoblje

Jednokratno korištenje je korištenje prostora za potrebe održavanja manifestacija od općeg interesa za županiju ili grad.

Privremeno korištenje je korištenje prostora u određene sate tijekom tjedna ili mjeseca prema ugovorenim terminima kroz određeno vremensko razdoblje.

Članak 7.

Vlastiti prihodi ostvareni davanjem na korištenje prostora i opreme mogu se koristiti za one namjene koje su utvrđene financijskim planom, a prvenstveno za podmirenje rashoda nastalih u svezi ostvarenja ovih vlastitih prihoda kao što su:

* rashodi za zaposlene u vlastitoj djelatnosti (rad pomoćno-tehničkog osoblja za vrijeme održavanja utakmica ili održavanja manifestacija)
* za materijalne rashode (materijal i usluge tekućeg i investicijskog .održavanja i ostale materijalne rashode)
* premiju osiguranja od odgovornosti

Preostali iznos koji ostane nakon podmirenja izravnih troškova nastalih u svezi obavljanja navedene djelatnosti može se koristiti za nabavu nove nefinancijske imovine te pokriće ostalih rashoda koji se ne mogu pokriti iz sredstava osnivača po minimalnom standardu.

POSREDOVANJE U ZAPOŠLJAVANJU UČENIKA – UČENIČKI SERVIS

Članak 8.

Škola obavlja poslove posredovanja u zapošljavanju učenika na temelju rješenja Ministarstva gospodarstva, rada i poduzetništva KLASA: 102-02/20-02/01, URBROJ: 524-04-01-02/2-20-2.

O povremenom radu učenika sklapa se pisani ugovor u tri primjerka. Stranke ugovora su naručitelj posla (poslodavac) i učenik, a ako je učenik maloljetan, traži se supotpis zakonskog skrbnika uz posredovanje Škole (posrednik). Ugovor mora sadržavati:

* broj ugovora
* ime i prezime učenika
* datum rođenja i OIB učenika
* broj članske iskaznice
* puni naziv, sjedište i OIB naručitelja posla
* podatke o vrsti poslova i broju radnih sati
* cijenu sata rada i iznos učeničke zarade.

Nakon obavljenog posla, naručitelj ovjerava ugovor i dopunjuje ga podacima o stvarno obavljenim satima rada i iznosu učeničke zarade. Škola na temelju ovjerenog ugovora ispostavlja račun uvećan za 5% posebnog doprinosa za mirovinsko osiguranje, 0,5% posebnog doprinosa za zdravstveno osiguranje te 10% naknade/provizije posrednika.

Članak 9.

Prihode od posredovanja pri zapošljavanju učenika Škola iskazuje po bruto načelu, odnosno prihodom se priznaje cjelokupan naplaćeni iznos računa koji sadrži proviziju Škole, obvezu prema učeniku za njegovu zaradu te obvezu za doprinose mirovinskog i zdravstvenog osiguranja.

Vlastiti prihodi ostvareni posredovanjem u zapošljavanju učenika koriste se za podmirenje izravnih rashoda nastalih u svezi ostvarenja ovih vlastitih prihoda a to su:

* učenička zarada
* doprinosi mirovinskog i zdravstvenog osiguranja

Ostvareni prihod od provizije odnosno naknade za posredovanje koja iznosi 10% koristi se u svrhu poboljšanja učeničkog standarda odnosno za nabavu nefinancijske imovine te pokriće rashoda investicijskog održavanja.

Članak 10.

Ovaj Pravilnik stupa na snagu danom donošenja i objavit će se na internetskim stranicama škole.

KLASA:011-03/22-02/2

URBROJ:2178-15-5-22-1

Nova Gradiška,13.7.2022.

 Predsjednik Školskog odbora:

 Zdenko Lukačević, prof.